b"\n_START_ARTICLE_\nStudentmediene i Trondheim\n_START_PARAGRAPH_\nStudentmediene i Trondheim AS er et eier- og driftselskap for studentmedia i Trondheim. Selskapet eies av Studentersamfundet i Trondhjem og Studentsamskipnaden, hver med en eierandel p\xc3\xa5 50%. Mediedriften foreg\xc3\xa5r i selskapet, mens medlemmene har sosial tilh\xc3\xb8righet og tilknytning til gjengene p\xc3\xa5 Samfundet. Gjengsjef er Vilde Charlotte Jacobsen, ansvarlig redakt\xc3\xb8r er Peter-Andre Hegg, mens daglig leder er Mathias Larsen._NEWLINE_Studentmediene er en frivillig organisasjon, drevet av og for studentene i Trondheim. Selskapet har i dag rundt 220 aktive medlemmer, og er fordelt i seksjoner utfra hva man jobber med; redaksjonelt, salg, \xc3\xb8konomi, marked, IT-utvikling, drift og gjengadministrasjon. Studentmediene har arbeidslokaler p\xc3\xa5 Lucasbygget ved Studentersamfundet.\n_START_SECTION_\nSelskapets historie\n_START_PARAGRAPH_\nSelskapet ble f\xc3\xb8rst opprettet under navnet Mediastud den 27. januar 1988, og omfattet da bare Under Dusken og Studentradio'n. I 1991 etablerte Mediastud Student-TV som sin tredje medievirksomhet. Avtalen mellom eierne ble reforhandlet i 1995 og finansiering av Student-TV ble tatt opp i avtalen. Samtidig ble driftsutgiftene fordelt med 60 prosent p\xc3\xa5 Samskipnaden og 40 prosent p\xc3\xa5 Samfundet, mot 50-50 tidligere._NEWLINE_I 1997 vedtok Velferdstinget i Trondheim \xc3\xa5 be Studentsamskipnaden \xc3\xa5 si opp Mediastud-avtalen. Avtalen ble allikevel videref\xc3\xb8rt, og ved reforhandling av avtalen i perioden 2006-2007 stilte Velferdtinget seg bak Mediastud-avtalen s\xc3\xa5 lenge redaksjonen var uavhengig og upolitisk valgt._NEWLINE_I 2008 ble det meste av de tre studentmedienes arbeidsarealer samlet i Lucasbygget p\xc3\xa5 Singsakerbakken 2E p\xc3\xa5 grunn av en prek\xc3\xa6r mangel p\xc3\xa5 arbeidsarealer i Studentersamfundet og Radio Revolt sin satsing p\xc3\xa5 24/7-radio. I forkant av flyttingen varslet Samfundets leder, Marie St\xc3\xb8len, at studentmediene ville miste sine lokaler p\xc3\xa5 Studentersamfundet dersom de flyttet, men dette har enn\xc3\xa5 ikke sl\xc3\xa5tt til. Ett av m\xc3\xa5lene med flytting var \xc3\xb8kte muligheter for samarbeid, men selskapet har blitt kritisert for ikke \xc3\xa5 realisere disse mulighetene. _NEWLINE_Etter flyttingen til Lucas-bygget har selskapet g\xc3\xa5tt med underskudd p\xc3\xa5 grunn av leieutgifter og investeringer. Selskapet vedtok i 2010 at det \xc3\xb8nsker lokaler i tilknytning til Samfundets bygningsmasse, men dette blir neppe mulig f\xc3\xb8r Studentersamfundets nybygg reises._NEWLINE_I 2010 ble filmproduksjonsselskapet Prosjektor, opprinnelig en spin-off fra Student-TV, skilt ut fra selskapet og opprettet som Prosjektor Filmproduksjon, en selvstendig frivillig organisasjon._NEWLINE_I 2013 ble markedsplassen iBok.no en del av Studentmediene i Trondheim._NEWLINE_Den 1. juli 2013 realiserte Mediastud AS sitt langsiktige m\xc3\xa5l om tettere samarbeid og slo sammen de tre gjengene Under Dusken, Radio Revolt og Student-TV. Sammensl\xc3\xa5ingen ble gjennomf\xc3\xb8rt for \xc3\xa5 gj\xc3\xb8re det enklere \xc3\xa5 samarbeide p\xc3\xa5 \xc3\xa9n felles plattform, dusken.no, og rundt de nye produktene ibok.no og Barteguiden. Selskapet endret samtidig ogs\xc3\xa5 navn fra Mediastud AS til Studentmediene i Trondheim AS ._NEWLINE_I 2017 ble Barteguiden lagt ned. Samme \xc3\xa5r var det vanskelige \xc3\xb8konomiske tider, s\xc3\xa5 fra og med 2018 kuttet Under Dusken antall utgaver fra 16 til 12 i l\xc3\xb8pet av \xc3\xa5ret. Det er i dag (2019) rundt 250 aktive medlemmer i Studentmediene."